端午次韻懷古或疑屈原曹娥死非正命是不知殺身成仁者也併爲發之
作者：林景熙
朝代：宋

paragraphs: 葵榴入眼明，得酒慰衰齒。
胡爲浪自悲，懷古淚紛委。
湘江沈忠臣，越江沈孝子。
沈骨不沈名，清風兩江水。
或云非正命，是昧舍生理。
歸全豈髮膚，所懼本心毀。
哭父天爲驚，憂君國將燬。
於焉偷吾生，何以立戴履。
脩短在百年，芳穢垂千紀。
之人死猶生，滔滔真死矣。